'জাতীয় সংসদ নির্বাচন, আন্তর্জাতিক সম্প্রদায়ের বিভক্তি স্পষ্ট'
জাতীয় সংসদ নির্বাচন, আন্তর্জাতিক সম্প্রদায়ের বিভক্তি স্পষ্ট – যুগান্তরের প্রধান শিরোনাম এটি। বলা হচ্ছে বাংলাদেশের আসন্ন জাতীয় সংসদ নির্বাচন নিয়ে বিদেশিদের মধ্যে বিভক্তি স্পষ্ট হয়ে উঠেছে।
ভারত, চীন এবং রাশিয়া নির্বাচনকে বাংলাদেশের অভ্যন্তরীণ বিষয় বলে মনে করে। যুক্তরাষ্ট্র এবং তার পশ্চিমা মিত্ররা বাংলাদেশে অবাধ, সুষ্ঠু, শান্তিপূর্ণ এবং অংশগ্রহণমূলক নির্বাচন প্রত্যাশা করছে। এই লক্ষ্য অর্জনে যুক্তরাষ্ট্র ভিসানীতিসহ কিছু পদক্ষেপ গ্রহণ করেছে। জাপান এবং দক্ষিণ কোরিয়ার মতো দেশগুলো মধ্যপন্থা অবলম্বন করছে।
বিশেষজ্ঞরা অবশ্য বাংলাদেশের নির্বাচন নিয়ে বিদেশে আলোচনাকে সম্মানজনক নয় বলে অভিহিত করেছেন বলে ওই খবরে বলা হয়েছে। তারা অভ্যন্তরীণভাবে আলোচনা করে সংকট সমাধানের তাগিদ দিয়েছেন।
নির্বাচন এগিয়ে এলে ভারত আরও সক্রিয় হতে পারে – দেশ রুপান্তরের শিরোনাম। এই খবরে বলা হয়, বাংলাদেশে নির্বাচন নিয়ে যুক্তরাষ্ট্রকে ভারত যে অবস্থান জানিয়েছে তাতে স্পষ্ট ইঙ্গিত দেওয়া হয়েছে যে তারা এ ব্যাপারে অন্য দেশের নাক গলানোকে সমর্থন করে না।
সেই কারণে নির্বাচন নিয়ে আওয়ামী লীগ সরকারের ওপর যুক্তরাষ্ট্র চাপ অব্যাহত রাখলে ভারত আরও সক্রিয় হতে পারে বলে মনে করছেন কূটনৈতিক বিশ্লেষকরা। তারা বলছেন, বাংলাদেশের নির্বাচন নিয়ে যুক্তরাষ্ট্রের অবস্থান আন্তর্জাতিক ক্ষেত্রে তাদের নীতির অংশ।
অন্যদিকে, ভারত আঞ্চলিক স্থিতিশীলতাকে গুরুত্ব দিচ্ছে বলে সম্প্রতি যুক্তলাষ্ট্রের পররাষ্ট্র এবং প্রতিরক্ষামন্ত্রীর সাথে আলোচনার স্পষ্ট করেছে দেশটি।
তফসিল নিয়ে প্রস্তুত ইসি; মঙ্গল অথবা বুধবারে ঘোষণা – দৈনিক ইত্তেফাকের শিরোনাম। এ খবরে বিস্তারিত বলা হচ্ছে, দ্বাদশ জাতীয় সংসদ নির্বাচনের সব ধরণের প্রস্তুতি শেষ করেছে নির্বাচন কমিশন। এখন যত ব্যস্ততা শুধু তফসিল ঘিরেই।
ইতিমধ্যেই তফসিল ঘোষণার জন্য রাষ্ট্রপতির সম্মতি নিয়ে রেখেছে কমিশন। সভার মাধ্যমে তা অনুমোদনের আনুষ্ঠানিকতাই কেবল বাকি রয়েছে।
এ সপ্তাহের যে কোন দিন বিশেষ করে মঙ্গল অথবা বুধবারই জাতীয় নির্বাচনের তফশিল ঘোষণার সম্ভাবনা রয়েছে বলে বলছে এই খবর। এতে আলো বলা হয়েছে, ভোট গ্রহণ অনুষ্ঠিত হতে পারে জানুয়ারির প্রথম সপ্তাহে।
একতরফা তফসিল হলে লাগাতার হরতাল-অবরোধ; দৈনিক নয়া দিগন্তের প্রধান শিরোনাম এটি। বলা হয় দেশে নির্বাচনের কোনো ‘পরিবেশ না থাকায়’ এখনি তফসিল ঘোষণার পক্ষে নয় বিএনপিসহ রাজপথে নিরপেক্ষ সরকারের দাবিতে আন্দোলনে থাকা রাজনৈতিক দলগুলো।
বিএনপি সূত্রে জানা গেছে, একতরফা তফসিল ঘোষণা করা হলে লাগাতার হরতাল-অবরোধের কর্মসূচিতে যাবে দলটি। কোনো সমঝোতা না হলে কিংবা দাবি আদায় না হওয়া পর্যন্ত এ কর্মসূচি থেকে তারা পিছু হটবে না। মানুষের চলাচল ও পণ্য পরিবহনের সুবিধা তথা জনস্বার্থে শুক্র ও শনিবার বাদ দিয়ে এই কর্মসূচি অব্যাহত থাকবে।
ইংরেজি দৈনিক নিউ এজের শিরোনাম BNP office under lock for 14 days, 24hr watch – অর্থাৎ ১৪দিন হল তালাবন্ধ বিএনপির অফিস, ২৪ ঘন্টা নজরদারিও করা সেখানে। এ খবরে বলা হয়েছে, ২৮শে অক্টোবর মহাসমাবেশ ঘিরে সহিংসতার পর থেকে শনিবার পর্যন্ত টানা ১৪ দিন তালাবদ্ধ রয়েছে নয়া পল্টনে প্রধান বিরোধী দল বিএনপির কেন্দ্রীয় কার্যালয়।
নিউ এজের প্রতিবেদক সেখানে সরেজমিনে গিয়ে দেখেছেন, প্রধান ফটকে তালা ঝুলছে এবং ৩০-৪০ জন পুলিশ সদস্যের উপস্থিতি দেখতে পাওয়া যায় সেখানে যারা টানা টহল দিয়ে যাচ্ছে।
আশেপাশে কোন নেতাকর্মীর উপস্থিতি নেই। দায়িত্বরত পুলিশ সদস্যরা জানিয়েছেন কর্তৃপক্ষের নির্দেশে ২৮শে অক্টোবর থেকে তারা ২৪ ঘন্টা এখানে নজর রাখছেন। বিএনপি অভিযোগ করেছে পুলিশ তাদের ঢুকতে দিচ্ছে না।
গ্রেপ্তার ও সহিংস ঘটনার মধ্যে বিএনপির ৪৮ ঘন্টার অবরোধ শুরু  - প্রথম আলোর খবর। এতে বলা হচ্ছে একদিকে ধরপাকড় ও প্রেপ্তার অন্যদিকে সড়কে যানবাহনে অগ্নিসংযোগের সহিংস ঘটনা – এর মধ্যে চলছে বিএনপিসহ বিরোধী দলগুলোর অবরোধ কর্মসূচি।
আজ চতুর্থ দফায় সারা দেশে ৪৮ ঘন্টার বড়ক, রেল ও নৌপথে এই অবরোধ শুরু হচ্ছে। রোববার সকাল ছয়টা থেকে মঙ্গলবার সকাল ছয়টা পর্যন্ত অবরোধ চলবে।
রাতেই ঢাকায় আট বাসে আগুন – সমকালের শিরোনাম। তারা বলছে সরকারের পদত্যাগের এক দফা দাবিতে পূর্বঘোষণা অনুযায়ী রোববার থেকে চতুর্থ দফায় সারাদেশে ৪৮ ঘণ্টার অবরোধ কর্মসূচি পালন করবে বিএনপি। সকাল ৬টা থেকে মঙ্গলবার সকাল ৬টা পর্যন্ত সড়ক, রেল ও নৌপথে সর্বাত্মক এ কর্মসূচি পালন করবে দলটি।
একই সঙ্গে গণতন্ত্র মঞ্চ, ১২ দলীয় জোট, এলডিপি, গণফোরাম, গণঅধিকার পরিষদসহ আরও বেশ কটি সমমনা দল ও জোটের পক্ষ থেকেও এ কর্মসূচি পালন করা হবে। যুগপৎ আন্দোলনে না থাকলেও জামায়াতে ইসলামী একই কর্মসূচি ঘোষণা করেছে।
তবে অবরোধ শুরুর আগেই শনিবার রাতে রাজধানীতে অন্তত আটটি বাসে অগ্নিসংযোগ ও ককটেল বিস্ফোরণের ঘটনা ঘটেছে। এসব ঘটনায় কেউ হতাহত না হলেও তাৎক্ষণিকভাবে জড়িতদের শনাক্ত করতে পারেনি পুলিশ।
সরকারি হিসাবেই দ্রব্যমূল্য বেড়েছে লাফিয়ে লাফিয়ে – মানবজমিনের অন্যতম প্রধান শিরোনাম এটি। বলা হচ্ছে নিত্যপণ্যের বাজারে আগুন জ্বলছে। খরচ বাঁচাতে অসহায় মানুষ চাহিদায় কাটছাঁট করছেন। তবুও হিসাব মিলছে না।
বাজারে দ্রব্যমূল্যের ঊর্ধ্বগতির যে হিসাব দেখা যায় তার বাস্তব চিত্র মেলে সরকারি প্রতিষ্ঠান ট্রেডিং করপোরেশন অব বাংলাদেশের (টিসিবি) প্রতিদিনকার হিসাবেও। টিসিবি’র ৩ বছরের বাজারমূল্য পর্যালোচনা করে দেখা গেছে, প্রায় সব পণ্যেরই দাম বেড়েছে। কিছু কিছু পণ্যের দাম এতই বেড়েছে যে, তা ১০০ থেকে ১৫০ শতাংশ পর্যন্ত ছুঁয়েছে।
থমথমে গাজীপুর-আশুলিয়া, শতাধিক পোশাক কারখানা বন্ধ – মানবজমিনের শিরোনাম। এখানে বলা হয় ন্যূনতম মজুরি বৃদ্ধির দাবিতে চলমান শ্রমিক অসন্তোষের জেরে সাভার-আশুলিয়ার ১৩০টি তৈরি পোশাক কারখানা অনির্দিষ্টকালের জন্য বন্ধ ঘোষণা করা হয়েছে।
গতকাল আশুলিয়ার বাইপাইল, জামগড়া, ছয়তলা, বেরণ ও নরসিংহপুর এলাকার এসব কারখানার প্রধান গেটের সামনে বন্ধের নোটিশ টানিয়ে দেয় কারখানা কর্তৃপক্ষ। শনিবার সকালে কাজে যোগ দিতে আসা গেটের সামনে শ্রমিকদের ঠাঁয় দাঁড়িয়ে থাকতে দেখা গেছে। তবে অপ্রীতিকর ঘটনা এড়াতে কারখানাগুলোর সামনে ও আশেপাশের এলাকায় বিপুল পরিমাণ আইনশৃঙ্খলা বাহিনীর সদস্য মোতায়েন করা হয়েছে।
EU team arrives today to talk labour rights concerns, GSP+ দ্য বিজনেস স্ট্যান্ডার্ডের শিরোনাম এটি।
বলা হচ্ছে শ্রমিক অধিকার ও জিএসপি সুবিধা নিয়ে কথা বলতে আজ ইউরোপের একটি দল বাংলাদেশ আসছে। অবশ্য ঢাকার উদ্দেশ্যে রওয়ানা দেবার আগেই এই ইউরোপিয়ান ইউনিয়ন বাণিজ্য বিষয়ক প্রতিনিধি দলটি বাংলাদেশের পরিস্থিতি নিয়ে উদ্বেগ প্রকাশ করেছে। বিশেষ করে প্রতিশ্রুত জাতীয় অ্যাকশান পরিকল্পনা, শ্রমিকদের বিরুদ্ধে সহিংসতা ও পুলিশি হয়রানি এবং শিল্প পুলিশের বিশেষ প্রশিক্ষণের ব্যাপারে বাংলাদেশের ধীর গতি নিয়ে চিন্তিতি তারা।
১২ থেকে ১৬ই নভেম্বর পর্যন্ত ৫ দিনের সফরে ইইউ দলটি কারখানাগুলোয় শ্রমিকদের নিরাপত্তা, আন্তর্জাতিক মানের শ্রম আইন, শ্রমিক ইন্সপেক্টরের সংখ্যা বাড়ানো ও শিশু শ্রম বন্ধে কাজ করবে।
টাকার মান কমছে অস্বাভাবিক হারে – যুগান্তরের আরেকটি খবর। এখানে বলা হচ্ছে ডলারের পাশাপাশি বিভিন্ন দেশের মুদ্রার বিপরীতে টাকার মান অস্বাভাবিক হারে কমতে শুরু করেছে।
দেশে ডলারের তীব্র সংকটের কথা বাইরের দেশগুলোতে প্রচারিত হওয়ার পর বিদেশি এক্সচেঞ্জ হাউজগুলো টাকার মান কমিয়ে সংশ্লিষ্ট দেশগুলোর মুদ্রার মান বাড়িয়ে দিয়েছে। গত এক এক সপ্তাহের ব্যবধানে বিভিন্ন দেশের মুদ্রার বিপরীতে টাকার মান কমেছে ৭ থেকে ১৫ শতাংশ পর্যন্ত। এত বেশি টাকার দরপতনে রেমিট্যান্স আহরণের খরচ বেড়ে গেছে। এতে ব্যাংকগুলো পড়েছে বিপাকে।
স্বপ্নযাত্রায় কক্সবাজারে ট্রেন – সমকালের প্রধান শিরোনাম। এতে বলা হয় অবশেষে পর্যটকদের দীর্ঘদিনের প্রত্যাশা পূরণ হলো আজ। ১৮ হাজার কোটি টাকায় নির্মিত দোহাজারী-কক্সবাজার রেললাইন ও কক্সবাজারের আইকনিক রেলস্টেশন প্রকল্পের উদ্বোধন করলে প্রধানমন্ত্রী শেখ হাসিনা।
শনিবার দুপুর ১টার দিকে এই প্রকল্পের উদ্বোধন করা হয়। আইকনিক স্টেশনের উদ্বোধনের মধ্য দিয়ে বাংলাদেশ রেলওয়ে নেটওয়ার্কের ৪৮তম জেলা হিসেবে যুক্ত হলো কক্সবাজার। এই রুটে রেল চলবে আগামী পহেলা ডিসেম্বর থেকে।
দক্ষিণ এশিয়ার বৃহত্তম সার কারখানার উদ্বোধন আজ – ইত্তেফাকের শিরোনাম এটি। বলা হয় প্রধানমন্ত্রী শেখ হাসিনা দীর্ঘ ১৯ বছর পর আজ রোববার নরসিংদী যাচ্ছেন। উদ্বোধন করবেন দক্ষিণ এশিয়ার সর্ববৃহত্ ‘ঘোড়াশাল-পলাশ ইউরিয়া সার কারখানা’।
এর মাধ্যমে দেশের অভ্যন্তরে সারের ঘাটতি পূরণের পাশাপাশি আমদানি নির্ভরতা কমাতে নতুন যুগে প্রবেশ করছে বাংলাদেশ। এখান থেকে বছরে উৎপাদন হবে প্রায় ১০ লাখ মেট্রিক টন ইউরিয়া সার। প্রত্যক্ষ এবং পরোক্ষভাবে কর্মসংস্থান হবে প্রায় ৩০ হাজার মানুষের।
এছাড়া বাংলাদেশ বিশ্বকাপ মিশন নিয়েও শিরোনাম করেছে বেশ কিছু পত্রিকা। হার হতাশায় শেষ বাংলাদেশের বিশ্বকাপ মিশন – বণিক বার্তার শিরোনাম। আইসিসি ক্রিকেট বিশ্বকাপ সুপার লিগে ২৪ ম্যাচ খেলে ১৫টি জয়ে তৃতীয় হয়ে বিশ্বকাপের টিকিট পায় বাংলাদেশ।
কিন্তু নিজেদের সপ্তম আসরে জুটল শুধুই হতাশা। বিশ্বকাপের আগে দল ঘোষণা নিয়ে সৃষ্ট বিতর্ক আর বিশৃঙ্খলার স্পষ্ট প্রভাব দেখা গেল লাল-সবুজদের মাঠের পারফরম্যান্সে। ফলও হলো যাচ্ছেতাই।
রাউন্ড রবিন লিগে নয় ম্যাচের মধ্যে সাতটিতেই হার। সর্বশেষ গতকাল পুনেতে অস্ট্রেলিয়ার কাছে আট উইকেটের বড় ব্যবধানে হেরেছে বাংলাদেশ। যদিও নিট রানরেটে বড় ক্ষতি না হওয়ায় চ্যাম্পিয়ন্স ট্রফিতে খেলার আশা বেঁচে থাকল টাইগারদের।

তফসিল নিয়ে প্রস্তুত ইসি; মঙ্গল অথবা বুধবারে ঘোষণা